钦定古今图书集成/明伦汇编/闺媛典/第067卷 > 孙景云妻锺氏
## 钦定古今图书集成/明伦汇编/闺媛典/第067卷 > 孙景云妻锺氏

按《莘野纂闻》：锺氏者，浙之上虞人也。年甫笄而归同
邑孙景云。景云以进士令玉山，病革且死，锺氏环室
而号之，几绝复苏，曰：“吾终以身殉可也。”绝粒者数日，
其姑慰之，不能释。家人卜以九月二十日发丧，锺氏
知之，检点殉葬仪卫，自灵座外更设一座以自待。忽
语其姑曰：“若无伯叔，则当奉舅姑。今叔伯俱在，妾无
虑矣。”语毕，而其姑在醉中，懵如也。翌旦往叩之，则就
缢矣，年二十有五。众皆流涕。部使者为奏闻，建祠致
祭焉。